《张师夔为郭子静作终南山色因题》
元代·张翥

终南山色秀可食，中有游云动凝碧。华岳西面仙掌高，仙都下射金精白。

绀宫琳馆凭险阻，渭水晴川来咫尺。古木深藏魍魉寒，阴厓晓入蜿蜒黑。

幽人旧隐依青壁，萝径紫篱闭寥阒。野桥插岸何处船，落日无人独归客。

栎翁笔法追郭熙，远意欲寄烟霞微。半生江海屡惊梦，万里风尘能化衣。

捷径无媒既愁寂，故山好在曷遄归。尚说于今明月夜，时有箫声台上飞。

作者简介：张翥(1287～1368) 元代诗人。字仲举，晋宁（今山西临汾）人。少年时四处游荡，后随著名文人李存读书，十分勤奋。其父调官杭州，又有机会随仇远学习，因此诗文都写得出色，渐有名气。张翥有一段时间隐居扬州，至正初年(1341)被任命为国子助教。后来升至翰林学士承旨。